馮瑗

馮瑗  ， 字德韞 ， 號慄庵 ， 山東青州府益都縣籍臨朐縣人 。 明朝政治人物 。 曾祖馮裕 ， 貴州按察副使 。 祖父馮惟敏 ， 嘉靖舉人 ， 散曲名家 。 父馮子升 。 少從叔父貞靜先生學 ， 爲文超然穎脫 。 萬曆二十二年甲午舉於鄉 ， 二十三年 （ 1595年 ） 乙未科聯捷進士 ， 授湖廣茶陵知州 ， 調山西澤州 ， 遷戶部貴州司員外郎 ， 出監稅兩浙 、 漕運糧 ， 獨先完 ， 還京 ， 疏陳商民疾苦 ， 司農趙世卿深器之 。 晉雲南司郎中 ， 督京糧 ， 盡剔夙弊 ， 以母病請告就家 。 升晉中參政 ， 丁內外艱 ， 服闋 ， 補湖南 ， 臨行辭部 ， 冢宰鄭公詫曰 ： 此君巖巖可當要地也 。 遂調開原 ， 以病歸 。 里居十餘年 ， 以文史自樂 ， 臥起與俱 ， 絕口不言仕宦 ， 一時高之 。 子馮士偁 ， 負才名 ， 以恩拔入太學 。